
Nr. 22/ 239/ 01.06.2011


Biroul Permanent

al

Camerei  Deputaţilor

Vă înaintăm, alăturat, raportul asupra Proiectului de Lege privind aprobarea Ordonanţei de urgenţă a Guvernului nr.33/2011 pentru modificarea şi completarea art.1 din Ordonanţa de urgenţă a Guvernului nr.60/2009 privind unele măsuri în vederea implementării programului "Prima casa", precum şi pentru adoptarea unor măsuri în vederea continuării programului "Prima casă", trimis comisiei noastre pentru examinare pe fond, cu adresa Biroului Permanent PLx.358 din 23 mai 2011.
	PREŞEDINTE,

Maria Eugenia BARNA


Parlamentul  României

Camera Deputaţilor

	Bucureşti,    

Nr. 22/ 239/ 01.06.2011


RAPORT  
asupra  Proiectului de Lege privind aprobarea Ordonanţei de urgenţă a Guvernului nr.33/2011 pentru modificarea şi completarea art.1 din Ordonanţa de urgenţă a Guvernului nr.60/2009 privind unele măsuri în vederea implementării programului "Prima casa ", precum şi pentru adoptarea unor măsuri în vederea continuării programului "Prima casă"
Cu adresa nr. PLx. 358 din  23 mai 2011, Biroul Permanent,  în temeiul art.95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru dezbatere şi avizare în fond Comisia pentru buget, finanţe şi bănci  cu Proiectul de Lege privind aprobarea Ordonanţei de urgenţă a Guvernului nr.33/2011 pentru modificarea şi completarea art.1 din Ordonanţa de urgenţă a Guvernului nr.60/2009 privind unele măsuri în vederea implementării programului "Prima casa ", precum şi pentru adoptarea unor măsuri în vederea continuării programului "Prima casă".
La întocmirea prezentului raport, în conformitate cu art.97 din Regulamentul Camerei Deputaţilor, Comisia a avut în vedere avizul favorabil al Consiliului Legislativ, cu observaţii şi propuneri,  transmis cu adresa nr.381/31.03.2011.
Obiectul de reglementare al proiectului de ordonanţă de urgenţă îl constituie   modificarea în ceea ce priveste modalitatea de garantare a creditului, respectiv prin asumarea riscului de credit atât de către stat cît şi de instituţiile financiare, având la bază eliberarea unui procent din plafonul de garantare, astfel încât diferenţa dintre valoarea soldurilor creditoare şi valoarea rezultată prin aplicarea procentului de risc convenit să reîntregească plafonul disponibil alocat fiecărei bănci pentru emiterea de noi garanţii. 

Împărţirea riscului 50%-50% între stat şi finanţator va duce la dublarea valorii creditelor acordate în limita aceluiaşi plafon total de garantare.

Se doreşte, de asemenea, să se introducă,posibilitatea  achiziţionării  unei locuinţe prin Programul prima casă, în condiţiile în care beneficiarul deţine la data solicitării creditului garantat, în proprietate exclusivă sau împreună cu soţul sau soţia cel mult o locuinţă , dobândită prin orice alt mod decât prin Programul Prima casă.
Proiectul de act normativ este corelat cu dispoziţiile Convenţiei europene a drepturilor omului şi ale protocoalelor adiţionale la aceasta, ratificate de România, precum şi de jurisprudenţa Curţii Europene a Drepturilor Omului.

Proiectul de act normativ nu presupune o creştere a cheltuielilor bugetului de stat şi a cheltuielilor bugetelor locale.

Proiectul de Lege face parte din categoria legilor ordinare, potrivit art. 76 din Constituţia României, republicată.

La dezbaterile comisiei au participat ca invitaţi în conformitate cu prevederile art.55 din Regulamentul Camerei Deputaţilor, din partea Ministerului Finanţelor Publice, domnul Bogdan Drăgoi, Secretar de Stat  şi doamna Maria Anghel, director general adjunct în cadrul acestui minister, doamna Simona Mureşan din partea Ministerul Economiei, Comerţului şi Mediului de Afaceri şi doamna Gabriela Fălcuţ din partea Asociaţiei Române a Băncilor.
La lucrările comisiei şi-au înregistrat prezenţa un număr de 30  deputaţi din totalul de 33 membri ai comisiei.

Raportul comisiei a fost votat cu unanimitate de către deputaţii prezenţi la dezbateri.
Proiectul de Lege  a fost  adoptat de Senat în şedinţa din data de 18 mai 2011, în calitate de primă Cameră sesizată.
Proiectul de lege, potrivit prevederilor art. 75 din Constituţia României, republicată şi ale art. 92 din Regulamentul Camerei Deputaţilor, este de competenţa decizională a Camerei Deputaţilor.

În urma dezbaterii  Proiecului de Lege privind aprobarea Ordonanţei de urgenţă a Guvernului nr.33/2011 pentru modificarea şi completarea art.1 din Ordonanţa de urgenţă a Guvernului nr.60/2009 privind unele măsuri în vederea implementării programului "Prima casa ", precum şi pentru adoptarea unor măsuri în vederea continuării programului "Prima casă", în şedinţa din data de 01.06.2011, comisia propune supunerea spre dezbaterea şi adoptarea Plenului Camerei Deputaţilor a unui raport favorabil al proiectului de lege în  forma adoptată de Senat cu un amendament respins prezentat în anexă.
	PREŞEDINTE,

Maria Eugenia BARNA
	SECRETAR,

Nicolae BUD


Şef serviciu:

Consilier parlamentar, Gica Roşu                                                                             Întocmit:

Consilier parlamentar,

                                                                                                             Luminiţa Ana Ghiorghiu
Anexă
	Nr. crt.
	Text OUG nr.33/2011
	Amendament
	Motivaţia susţinerii/respingerii amendamentului propus

	1. 
	Art. III
(1)După semnarea protocolului prevăzut la art. II alin. (1), în temeiul contractului de garantare, finanţatorul are dreptul să înscrie în cartea funciară privilegiul special al creditorului procurator de fonduri, pentru finanţările garantate care intră sub incidenţa împărţirii proporţionale a riscurilor şi pierderilor între finanţator şi garant conform protocolului, fără plata tarifelor de înscriere. Privilegiul înscris în favoarea finanţatorului se consideră de rang egal cu ipoteca legală instituită în favoarea statului român, reprezentat de Ministerul Finanţelor Publice, proporţional cu procentul de garantare, inclusiv la distribuirea sumelor rezultate din valorificarea garanţiilor.

	1. La articolul III alineatul (1) se modifică şi va avea următorul cuprins:

“Art. III
(1)După semnarea protocolului prevăzut la art. II alin. (1), în temeiul contractului de garantare, finanţatorul are dreptul să înscrie în cartea funciară privilegiul special al creditorului procurator de fonduri, pentru finanţările garantate care intră sub incidenţa împărţirii proporţionale a riscurilor şi pierderilor între finanţator şi garant conform protocolului, fără plata tarifelor de înscriere. Privilegiul înscris în favoarea finanţatorului se consideră de rang egal cu ipoteca legală instituită în favoarea statului român, reprezentat de Ministerul Finanţelor Publice, proporţional cu procentul de garantare, inclusiv la distribuirea sumelor rezultate din valorificarea garanţiilor. Înscrierea privilegiului se efectuează în temeiul contractului de garantare şi a Protocolului, ambele în copie simplă.”

Autor: doamna Maria Eugenia Barna, - deputat UNPR

	Motivaţia susţinerii:
Având în vedere că 

(i) înscrierile în Cartea Funciară a ipotecii legale pentru Prima casă au fost făcute în temeiul contractelor de garantare care au fost deja prezentate cu respectarea legislaţiei şi, pe cale de consecinţă la Cartea Funciară există deja un contract de garantare în copie legalizată, dar şi că (ii) pentru un portofoliu atât de mare de credite pentru finanţatori necesită timp şi bani să facă copii legalizate.
Motivaţia respingeri:
Potrivit dispoziţiilor art.47 alin.(1) din Legea cadastrului şi a publicităţii imobiliare nr.7/1996, republicată, cu modificările şi completările ulterioare:Cererea de înscriere în cartea funciară se va depune la birourile teritoriale ale oficiului teritorial şi va fi însoţită de înscrisul original sau de copia legalizată de pe acesta, prin care se constată actul sau faptul juridic a cărui înscriere se cere ; copia legalizată se va păstra în mapa biroului de cadastru şi publicitate imobiliară. Având în vedere prevederile legale menţionate, apreciem că propunerea formulată de Asociaţia Română a Băncilor adaugă la lege, astfel încât se impune păstrarea formei : „Înscrierea privilegiilor şi a ipotecilor legale, cu notarea interdicţiilor  se efectuează în temeiul contractului de garantare”.

